KYK: Polisieman trek 2 vas ná rooftog | Netwerk24
Deur Warda Meyer 20 Augustus 2019 16:15
Winhall & De Stadler Jewellers in die Blue Route-winkelsentrum in Tokai is Maandag beroof. Foto: Twitter
’n Polisieman wat Maandag die Blue Route-winkelsentrum in Tokai, Kaapstad, besoek het, het twee vermeende rowers aangekeer nadat ’n juwelierswinkel in die sentrum beroof is.
Volgens die polisie het vyf rowers op die juwelierswinkel toegeslaan. Twee van hulle was gewapen.
Sers. Noloyiso Rwexana, polisiewoordvoerder, sê die polisieman het gesien wat gebeur en die verdagtes agterna gesit.
“Skote is buite op die parkeerterrein afgevuur, maar gelukkig is niemand beseer nie.”
Die polisieman het twee verdagtes vasgetrek. Die ander drie is nog op vrye voet.
Die twee verdagtes, van onderskeidelik 24 en 28 jaar oud, sal binnekort in die landdroshof in Wynberg verskyn.
Die Blue Route-winkelsentrum sê in ’n verklaring daar was ’n gewapende rooftog by Winhall & De Stadler Jewellers. Die rowers het met ’n onbekende hoeveelheid juweliersware weggekom.
Die Blue Route-winkelsentrum waar rowers Maandag toegeslaan het. Foto: Twitter
Die polisieman het twee van die vyf rowers aangekeer. Foto: Twitter
Meer oor: Tokai | Rooftog